text:
Á myndini omanfyri sæst ein av mongu skeiðsluttakarunum, Beinta J. Petersen, lærari í Kommunuskúlanum í Havn, á skeiði í Listasavni Føroya í gjár. Tað eru Oggi lamhauge, Guðrið Poulsen og Niels Ohrt, sum undirvísa í myndlist hesa vikuna og hvussu myndlistin kann brúkast í innskúlingini.
Endamálið við skeiðnum er at vísa á, hvussu listasavnið kann verða nýtt í sambandi við undirvísing í øllum lærugreinum í innskúlingini, t.d. føroyskum, kristni, støddfrøði og heimstaðarlæru. Skeiðið er bæði ástøðiligt og ítøkiligt, tí nomið verður í øðrum borðinum við føroyska list, borin saman við evropeiska list, og í hinum borðinum verður ítøkiliga víst á, hvussu Listaskálin kann verða brúktur í undirvísingini, umframt at lærararnir sleppa at royna seg í listini. - Fyri Nám er tað týdningarmikið, at allir veitarar til skúlaverkið verða tiknir við, so vit fáa troytt alt hugsandi tilfeingi og allar hugsandi møguleikar við tí endamáli, at tað sum er fyri hondini, verður brúkt, sigur Magnus Tausen, stjóri í Námi.
Í skránni hjá Námi, sum bjóðar skeiðið út til lærarar, stendur soleiðis at lesa um innhaldið fyri hvønn dagin:
Fyrsti dagur: Føroysk list, rundvísing á savninum (Oggi Lamhauge). Ítøkiligt arbeiði við rúmligum skapi (Guðrið Poulsen og Oggi Lamhauge).
Annar dagur: Føroysk list í mun til evropeiska list, fyrilestur (Nils Ohrt). Ítøkiligt arbeiði, grafikkur (Oggi Lamhauge og Guðrið Poulsen). Ítøkilig dømi um myndlist í ymisku lærugreinunum (Oggi Lamhauge og Guðrið Poulsen). Upplegg til arbeiðið triðja dagin at gera undirvísingartilgongdir.
Triði dagur: Bólkaarbeiði. Luttakarar gera undirvísingartilgongdir, sum kunnu nýtast í innskúlingini.
Arbeiðið endar við framløgu.
Skeiðssnið: Skift verður millum fyrilestrar, ítøkiligt arbeiði og bólkaarbeiði. Luttakarar fáa møguleika at gera undirvísingartilfar/-tilgongdir. Málbólkur: Lærarar, ið undirvísa í innskúlingini. Instruktørar: Niels Ohrt, stjóri á Listasavni Føroya, Oggi Lamhauge, savnslærari á Listasavni Føroya og Guðrið Poulsen, leirlistakvinna. Staður: Listasavn Føroya


c: text/html

text:
Oda Strøm
14.05.2018 - 22:16
"Avengers: Infinity War" er nú fimtistørsti filmur nakrantíð.
Tað gjørdist greitt, eftir at filmurin varð frumsýndur í Kina um vikuskiftið. Kina var síðsti marknaðurin, har nýggi filmurin frá Marvel varð frumsýndur, og uppá tað vikuskiftið hálaði filmurin 200 milliónir dollarar heim.
Filmurin við m.a. Robert Downey Jr. og Chris Evans er sostatt farin langt uppum aðrar vælumtóktar og stórar filmar á topplistanum, m.a. "The Avengers", "Frozen", "Star Wars: The Last Jedi" og "Harry Potter and the Deathly Hallows Part 2".
"Avengers: Infinity War" yvirhálaði somuleiðis eisini seinasta stóra filmshittið frá Marvel, "Black Panther".
Havnar Bio vísir "Avengers: Infinity War", og atgongumerki kunnu keypast á heimasíðuni.

robotstxt: allowed

filter: keep


text:
Halt skil á pengunum
Tá ið tú leggur eina fíggjarætlan, hevur tú amboðið til at stýra tínum pengum, soleiðis at pengarnir ikki stýra tær. Ein fíggjarætlan gevur tær bæði yvirlit yvir tína nýtslu og møguleikar.
Allar inntøkur og útreiðslur verða skrásettar, og á tann hátt veitst tú altíð, hvussu nógv tú hevur at brúka hvønn mánað. Tað gerst samstundis lættari at leggja ítøkiligar ætlanir fyri framtíðina og at røkka tínum málum. Jú neyvari tú fyllir út fíggjarætlanina, tess betur stýrir tú tínum pengaviðurskiftum.
Soleiðis gert tú
- Legg eina fíggjarætlan fyri eitt ár í senn. Á tann hátt fært tú allar útreiðslur við - eisini tær, ið bert skulu gjaldast einaferð árliga.
- Minst til, at bæði inntøkur og útreiðslur kunnu skifta gjøgnum árið. Legg eisini pengar til viks til jólagávur og møguligar uttanlandsferðir.
- Endurskoða fíggjarætlanina við jøvnum millumbilum, t.d. 3. hvønn mánað. Viðurskiftini kunnu broytast, og tá er tað gott at tryggja, at fíggjarætlanin fylgir við.
Fíggjarætlan í Netbankanum
Í Netbankanum ber eisini til at leggja eina einfalda fíggjarætlan, ið gevur tær eitt skjótt yvirlit yvir mánaðarligu útreiðslurnar.
Fíggjarkonta
Við einari Fíggjarkontu kanst tú seta føstu útreiðslurnar í skipan og býta tínar útreiðslur út á alt árið. Á henda hátt tryggjar tú tær, at tú altíð rindar somu upphædd mánaðarliga, sama hvussu høgar ella lágar útreiðslurnar eru.
Tosa við okkum
Fá meira at vita um tínar møguleikar


text:
Tey lóggeva stríð inn í Fólkakirkjuna
politikkur12-05-2017 - 16:43 - Jóanis Nielsen
Nú er tað staðfest, sum vit hava sagt alla tíðina. Samgongan er í ferð við at lóggeva stríð inn í føroysku fólkakirkjuna.
Biskupur var púra greiður. Orsaka av, at samgongan blandar seg uppí kirkjulig viðurskiftir, hevur biskupur tikið avgerð um, at borgalig gift framyvir ikki verða signað í kirkjuni. Kirkjan kann ikki diskriminera, sigur Biskupur. Um uppskotið hjá samgonguni verður samtykt, og broytingarnar í hjúnabandslógini lýstar, kann almenna føroyska fólkakirkjan heldur ikki diskriminera, tá tvey av sama kyni venda sær til prest, fyri at blíva gift í kirkjuni. Samgongan hevur brest hurðarnar upp og eru komin trampandi inn í føroysku fólkakirkjuna við lóggávu, sum alt tað kirkjuliga landslagið hevur víst frá sær. Hetta er brot á allar avtalur um, at Løgtingið bert skal lóggeva um kirkjulig viðurskiftir, tá kirkjan biður um tað. Gott at biskupur er so greiður í sínum útsøgnum.
Vónandi er tað onkur í samgonguni sum skilir álvaran, og fellur uppskotið, so kirkjan fær frið at arbeiða sum higartil.


text:
- Fyri okkum hevur alingin merkt ein niðurskurð í fiskarí á 41,8% síðan ár 2001 av hummaradeyða og ringari atkomiligheit. Her hevur alingin við avlúsingarevnum og mistum fiskileiðum alla ábyrgdina, sigur Hummarafelagið millum annað í sínum hoyringssvari til uppskotið um alilógina sum nú liggur í Vinnunevndini til viðgerðar.
- Okkara royndir hava eisini víst at stórar nøgdir av hummara doyðu út fyri Haldórsvík eftir eina avlúsing í august 2015.
- Á Koldbeinargjógv hvarv allur hummarin brádliga innanfyri 1 km frá alibrúkinum eftir tvær avlúsingar januar - februar 2016. Enn í dag fæst eingin hummari nærri 1 km frá alibrúkinum.
- Vit eru sannførdir um at avlúsingarevnini drepa ein sera stóran part av hummaraynglunum.
- Kanningar hava prógvað, at hummari er sera sárbarur fyri hesum evnum. Ikki er óhugsandi at eisini føðin hjá smáfiski, sum toskayngul og annað fiskayngul, kann fáa skaða av hesum evnum, sigur Hummarafelagið.
Um tú veitst okkurt, sum VP ikki veit - skriva so til vp@vp.fo


text:
Ígjár drap ísraelski herurin sambært BBC 58 palestinesar og særdi næstan 3000. Ikki akkurá ein sólskinssøga. Og hvussu reagerar mann í slíkum støðum?
Jú also, um mann er borgarstjóri í Tórshavn, so gevur mann grønt ljós fyri einum hátíðarhaldi á Vaglinum, har mann flaggar við ísraelskum fløggum og merkinum lið um lið. Og fyri at fara all in, so syrgir mann eisini fyri, at býarbussarnir eisini fáa nøkur ísraelsk fløgg í part. Vit eru jú øll Ísraelsvinir í Tórshavnar kommunu. Tað er tí, vit gjalda kommunuskatt.
Bjørgfinnur Heinessen - sum fyriskipaði hátíðarhaldið á Vaglinum - grundgav m.a. soleiðis fyri nýggja flaggdegnum: “ Ísrael er eitt land sum tosar um vón. Tað er eitt vælfungerandi demokrati [...] har jødar og muslimar liva væl saman [...] Uppá nógvar mátar er tað eitt ótrúliga imponerandi land”
Alt gott um talu- og trúarfrælsið, men alt við máta... here goes.
Terrorisma
” Palestina hoyrir til arabarar á sama hátt sum Ongland hoyrir til onglendingar ella Frakland til fraklendingar” - Mahatma Gandhi
Definitiónin upp á terrorismu er ólógligur harðskapur, serliga mótvegis sivilum fólki, sum hevur eitt politiskt endamál. Well, hasar treytirnar dekkar Ísrael væl og virðiliga.
Vit kunnu skjótt konstantera, at Ísrael hevur framt ólógligan harðskap. Ísrael hevur nemliga brotið altjóða lóg innan menniskjarættindi, sum sigur, at tað er ólógligt at fara í kríggj fyri at økja um landøki. Heilt konkret, so tók Ísrael Golan økið undir krígnum í juni 1967. Also eitt økið, sum Ísrael ikki hevur rætt til sambært altjóða lóg.
Ísrael má sleppa at verja seg móti Palestinesum
Um mann hevur verið høvuðsákæri viðvíkjandi krígsbrotsverkunum í Rwanda og Jugoslavia, so veit mann meir enn tey flestu, hvat mann tosar um, tá tað snýr seg um krígsbrotsverk. Og tað er nemliga tilfeldið við Richard Goldstone. Og sami Goldstone hevur skrivað eina rapport um støðuna í Gaza. Har var ein av niðurstøðunum, at endamálið hjá Ísrael var at revsa, niðurgerða og terrorisera sivila fólkið.
Og sum áður nevnt: Terrorisma merkir m.a., at mann brúkar harðskap móti sivilum fólki fyri at náa politiskum endamálum. Og tað er akkurát tað, sum Ísrael hevur fingið til hobby: At leggja eftir sivilum fólki við einum politiskum endamáli. Og sum Goldstein sjálvur sigur, so er onki ivamál í, at Ísrael hevur fram krígsbrotsverk og átti at verði ført fram fyri altjóða dómstólin.
Jamen Hamas hevur skyldina
Hevur Hamas verið til gjøgnum alt stríðið millum Ísrael og Palestina? Eeehm nei, og tískil hevði Ísrael kunnað loyst konfliktina heilt fram til 2006, tí tað var ikki fyrr enn tá, at Hamas bleiv valt á ting. Um tað er Hamas, sum er orsøkin til konfliktina, hví loysti Ísrael ikki konfliktina áðrenn Hamas kom inn á ting? Eitt betri boð upp á konfliktina er, at Ísrael ikki góðtekur altjóða lógir.
Hvørt ár savnast ST fyri at finna eina loysn upp á konfliktina í Israel, og hvørt ár er úrslitið tað sama. 161 atkvøða fyri eini loysn, meðan lond sum Ísrael, USA, Naru, Palau og Marshall oyggjarnar atkvøða ímóti eini loysn.
Hamas hevur meldað út, at felagsskapurin vil loysa trupulleikan við at halda seg til altjóða lóg, og fáa økið aftur, sum ólógliga bleiv tikið frá teimum í 1967. Og sum eitt lítið eyka point, so hava palestinar roynt ta pasifistisku loysnina, har mann mótmælti uttan at brúka harðskap, men tað var heldur ikki gott nokk fyri Ísrael.
Fakta og reality check
Í 2012 kunngjørdi ST eina rapport, har mann m.a. setti spurningin, um Gaza yvirhøvur fór at verða liviligt í 2020. Tað vil siga, at um 1½ ár so verður tað ikki liviligt í Gaza. Seinni rapportir hjá ST og Ísrael hava spátt, at tað faktiskt verður óliviligt longu áðrenn 2020. Ísrael óttast m.a., at talið á sjúkum fer at økjast og spjaða seg til Ísrael.
Fara vit eitt stig víðari, so eru meir enn helvtin av íbúgvunum í Gaza børn. Sum eitt bonus, so sleppa íbúgvarnir ikki út úr Gaza, tí Ísraelar hava sperrað teir inni. Munurin á Gaza og øðrum økjum, sum verða rakt av vanlukkum er, at aðrastaðni hevur mann altíð møguleika at flýggja til eitt annað øki. Men tað er ikki galdandi fyri íbúgvar í Gaza. Gaza er einasta stað í heiminum, har mann ikki hevur møguleika at flýggja undan óliviligum korum. Ísrael hevur m.a. bannað innflutningi av heilivági, dialysu- og hjartatólum, samstundis sum Palestina ikki hevur nokk av elorku til at dríva sjúkrahúsini.
Sambært heimsbankanum hava íbúgvar í Gaza el í 3-6 tímar dagliga, sum er tríggjar ferð minni enn tað er tørvur á. Ísrael hevur eisini avmarkað rættindini hjá íbúgvum í Gaza til at fiska og hava landbrúk. Samstundis sum meir enn ein millión av íbúgvunum liva á hungursmarkinum. Og sum tað seinasta, so er 95% av vatninum í Gaza so illa dálkað og eitrað, at tað er óegnað til menniskju. Hvønn dag verða børn eitraði av at drekka dálkaða vatnið, og børnini og íbúgvarnir generelt hava ikki møguleika til at flýggja til eitt annað øki, tí Ísrael hevur hertikið Gaza, og gjørt Gaza til eitt opið fongsul.
Fyri at brúka Gandhi aftur, so segði hann, at um ein kvinna verður neyðtikin og sparkar, slær og klórar fyri at sleppa vekk frá tí, sum ger seg inn á hana, so er tað ikki harðskapur. Tað sama ger seg galdandi, tá Ísrael ólógliga hertekur títt land, oyðileggur títt heim og drepur títt fólk gjøgnum 50 ár. Og ígjár - eftir at palestinar hava verið kúgaðir í meir 50 ár - so gjørdu tey mótstøðu, har úrslitið var, at ísraelar drupu og særdu hesi fólkini. Alt meðan vit í Tórshavn feiðraðu Ísrael. Hetta landið sum sambært fyrireikarunum uppá nógvar mátar er eitt ótrúliga imponerandi land. Eitt vælfungerandi demokrati. Eitt land, har jødar og muslimar liva væl saman.
Hergeir Staksberg
Um tú veitst okkurt, sum VP ikki veit - skriva so til vp@vp.fo


text:
Býráðsfundur 21. juni 2012 kl. 17
Býráðslimir:
Magnus Rasmussen, formaður, Sæunn Ó. Hansen, næstformaður, Beinta Olsen, Klæmint Øster, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen
1.
12/00441-5 Framtíðarætlan fyri ítróttarøkið við Løkin.
Tilráðing frá Teknisku deild:
Mentanarnevndin og Býráðið hava á fundum ávikavist 22. mai og 31. mai samtykt, at Tekniska Deild skal gera uppskot til leist fyri tilgongdina at gera eina heildarætlan fyri ítróttarøkið við Løkin.
Tekniska Deild mælir til, at byrjað verður við einum innanhýsis hugaroki, har hugskot verða løgd fram um virksemi, sum kundi verið ynskiligt at havt á økinum í framtíðini.
Síðani er neyðugt at gera eina fyribils útveljan av møguligum virksemi við støði í tøka økinum, leysliga mettum kostnaði og tíðarrammu.
Við støði í hesum kann farast undir eina tilgongd við bygnaði, ið líkist tí við nýggju fimleikarhøllini við Løkin, har eitt byggiprogramm verður gjørt.
Viðtøka:
Mentanarnevndin hevur á fundi 12/06-2012 samtykt at taka undir við tilmælinum frá teknisku deild, og mælir til, at ein bólkur verður settur at arbeiða víðari, sum skal vera liðugur við álit 1. oktober. Í bólkinum verða umboð frá teknisku deild, mentanardeildini, borgarstjórin, formaðurin í mentanarnevndini og uppskotstillarin, Arnfinn Langgaard
Viðtøka:
Býráðið hevur á fundi 21/06-2012 samtykt at taka undir við tilmælinum frá Mentanarnevndini.
2.
12/00571-2 Skúlasamstarv millum skúlarnar í kommununi.
Tilráðing frá Mentanardeildini:
Kári E. Jacobsen, formaður í mentanarnevndini heitti í skrivi 27. september 2010 á býráðið at fremja samstarv millum skúlarnar í kommununi. Mælt varð til, at øll børn í kommununi skulu ganga í skúlum í kommununi. Mælt varð tó til eina millumskipan, soleiðis at næmingarnir fáa høvi at gera seg lidnar í tí skúlanum, tey ganga í.
Mentanarnevndin valdi á fundi 19. oktober 2010 at útseta málið fyribils. Kári E. Jacobsen hevur nú mælt til, at málið verður tikið uppaftur.
Í løtuni rindar Runavíkar Kommuna umleið kr. 270.000 árliga fyri næmingarnar, sum ganga í Stranda Skúla (27 næmingar á uml. 10.000,-). Aftrat tí kemur skúlabarnaflutningar av Skála út á Strendur á umleið kr. 100.000 árliga.
Mentarnardeildin hevur ta fatan, at størra úrvalið av vallærugreinum og breytum í Runavíkar Kommunuskúla hevði gagnað framhaldsdeildarnæmingunum av Skála eisini. Samstundis høvdu læraratímar ivaleyst fylgt við, um næmingarnir av Skála framyvir koma at ganga í Runavíkar Komunuskúla, og soleiðis hevði útboðið kunna blivið uppaftur betur. Peningurin, sum í løtuni verður nýttur til skúlabarnaflutningin millum Skála og Strendur, kundi verðið grundarlag undir einum føstum bussambandi millum Skála og Runavík. Mentanardeildin metir tí, at tað eru fleiri fyrimunir við at savna framhaldsdeildarnæmingarnar í Runavíkar Kommunuskúla.
Viðvíkjandi einari møguligari tilgongd at broyta verandi skipan eru fleiri partar, ið kunnu hava áhuga í málinum. Her verður t.d. hugsað um foreldur og næmingar á Skála, Skúlastýrið á Skála og skúlamyndugleikarnar á Skála og í Runavíkar Kommunuskúla.
Tað er ein politisk avgerð, um man vil broyta verandi skipan. Um tað verður gjørt, mælir mentanardeildin til, at ein skiftisskipan verður gjørd, soleiðis at næmingarnir, sum ganga á Strondum í løtuni, fáa møguleikan at gera seg lidnan har, um tey ynskja tað.
Viðtøka
Mentanarnevndin hevur á fundi 12/06-2012 mælt til, at næmingar í Skála Skúla, frá og við skúlaárinum 2013-14 fara at ganga í framhaldsdeildini í Runavíkar Kommunuskúla. Tó fáa næmingar, sum eru byrjaðir í framhaldsdeildini í Stranda Skúla, møguleikan at gera seg lidnar har.
Viðtøka
Býráðið hevur á fundi 21/06-2012 samtykt at taka undir við tilmælinum frá Mentanarnevndini.
3.
12/00584-2 Fíggjarætlan fyri 2013 fyri Bókasavnið við Løkin.
Tilráðing frá Mentanardeildini:
Mentanardeildin hevur gjørt uppskot til fíggjarætlan fyri 2013, sum er meinlík uppskotinum fyri 2012, t.v.s. at kommununar partur er kr. 499.040.
Hendan fíggjarætlanin er tí fyribils, eftirsum tann endaliga fíggjarætlanin verður samtykt í samband við fíggjarætlanararbeiðið hjá Býráðnum í heyst.
Viðtøka
Mentanarnevndin hevur á fundi 12/06-2012 samtykt at taka undir við tilmælinum frá mentanardeildini.
Viðtøka
Býráðið hevur á fundi 21/06-2012 samtykt at taka undir við tilmælinum frá Mentanarnevndini.
4.
12/00561-5 Vatnleiðing yvir um fjørðin av Skála til Runavíkar.
Tilráðing frá Teknisku deild:
Skotið verður upp at umraðfesta játtaninar til Vatnveiting av Skála og til Spillvatnsætlanina, soleiðis, at tað í ár verður lagdur størri dentur á vatnveitingina.
Stig 1 av vatnveitingini er boðið út og er klárt at fara í gongd. Stig 1 fevnir um atkomuveg, støði undir brunnum, vatnleiðing og leiðingsgrøv, dren og undirføringar og el- og telearbeiði. Samlaði kostnaðurin av hesum er mettur til góðar 4,2 mió kr. Við licitatiónina í vikuni var lægsta boð uppá knapt 4,2 mió kr.
Játtanin til vatnveitingina er í fíggjarætlanini 2,8 mió kr, so her restar í sum er.
Men samstundis er fyrireikingin av spillvatnsætlanini komin stutt, millum annað manglar endalig raðfesting og projektering, og tað er ivasamt, um arbeiðast kann við skili fyri alla avsettu upphæddina uppá 2,5 mió kr. Skotið verður tí upp at arbeiðið við spillvatnsætlanini í ár verður avmarkað til fyrireiking og projektering fyri 0,5 mió kr og at flyta 2 mió kr frá RS661 til RS 651
Viðtøka
Tekniska Nevnd hevur á fundi tann 12. juni 2012 mælt til at fylgja tilmælinum frá teknisku deild.
Viðtøka
Býráðið hevur á fundi 21/06-2012 samtykt at taka undir við Teknisku nevnd.
5.
12/00573-1 Mannagongd í samband við setan av starvsfólki.
Tilráðing:
Smb. kommunustýrisskipanini er tað fíggjarnevndin ið fyrisitur starvsfólkamál.
Tað er ongin orðaður politikkur um hvussu setanarmannagongdir skulu vera, og eru tí onkuntíð ivamál um, hvør ið skal manna ymisku setanarbólkarnar.
Ynski er um, at setanarmannagongdin verður útgreinað og niðurskrivað, soleiðis at ivamál og óhepnar tilgongdir ikki koma fyri.
Uppskot til setanarmannagongd:
Setanarbólkur: Í samband við setan av størvum í fyrisitingini, verður ein setanarbólkur settur.
Í bólkinum sita avvarandi leiðari, starvsfólkaleiðarin og eitt umboð fyri deildina, ið starvsfólkið skal setast á.
Um eingin frá deildini er, ella hevur møguleika at manna bólkin, kann borgarstjórin, skrivarin ella eitt annað umboð frá kommunufyrisitingini verða vælt í bólkin.
Í serligum føri kann setanarbólkurin víðkast við einum limi, evt. uttanfyristandandi, ið hevur serliga vitan og kennskap til starvsøkið.
Setan: Leiðarar verða settir í starv av býráðnum, eftir innstilling frá setanarbólkinum og við tilmæli frá fíggjarnevndini.
Starvsfólk í fyrisitingini verða sett í starv av fíggjarnevndin, eftir tilmæli frá setanarbólkinum.
Mælt verður somuleiðis til, at ein orðaður setanarpolitikkur verður gjørdur fyri alla starvssetan hjá Runavíkar kommunu.
Viðtøka
Fíggjarnevndin hevur á fundi 14.06.2012 samtykt at taka undir við uppskotinum til setanarmannagongd.
Viðtøka
Býráðið hevur á fundi 21/06-2012 samtykt at taka undir við fíggjarnevndini.
6.
12/00391-19 Hølisviðurskiftini hjá barnaansingini á dagstovninum Varðanum á Skála
Tilráðing frá Sosialu deild:
Tekniska deild hevur biðið um tilboð uppá arbeiðið frá tveimum byggifyritøkum.
Tekniska deild mælir til at taka av lægra tilboðnum.
Sosiala deild tekur undir við tilmælinum frá Teknisku deild. Somuleiðis mælir Sosiala deild til, at 150.000 kr., ið frammanundan eru avsettar til endamálið, skulu flytast frá ábøtur á verandi stovnar til íløgu í Varðan og at søkt verður um eykajáttan til írestandi.
Viðtøka
Sosiala nevnd hevur á fundi 11.06.2012 samtykt at taka undir við tilmælinum frá Teknisku deil og sosialu deild og at málið verður beint í fíggjarnevndina í samband við eykajáttan.
Tilráðing frá fíggjarleiðaranum:
Mælt verður til, at játtan til arbeiðið verður fingin til vega, sum Sosiala nevnd hevur skotið upp.
Viðtøka
Fíggjarnevndin hevur á fundi 14.06.2012 samtykt at taka undir við tilmælinum frá Sosialu nevnd og fíggjarleiðaranum.
Viðtøka
Býráðið hevur á fundi 21/06-2012 samtykt at taka undir við sosialu nevnd og fíggjarnevndini.
7.
12/00594-1 Meirjáttan av fíggjarkarmi kr. 1,7 mió. til nýggju Fimleikarhøllina við Løkin.
Lokale og Anlægsfonden hevur játtað 4. mió. kr. til víðkan og tillagingar av verkætlanini til bygging av nýggjari fimleikarhøll við Løkin.
Ein fortreyt fyri, at LOA-grunnurin stuðlar hesi upphædd, er, at Runavíkar kommuna játtar aðrar 1,7 mió kr. til verkætlanina, sum eru neyðugar, um ætlaðu tillagingarnar skulu kunna gerst.
Broytingar í mun til vinnandi uppskotið:
Síðani vinnandi uppskoti um at byggja fimleikarhøllina við Løkin varð funnið í februar í ár, hevur tætt samskifti verið millum Runavíkar Kommunu og LOA-grunnin við tí fyri eyga at betra uppskotið. Í samráð við LOA-grunnin eru ymiskar broytingar gjørdar í vinnandi uppskotinum. Hesar eru m.a.:
• Fimleikahøllin er breiðkað, soleiðis at betri pláss er til ymiskar venjingar og frítt virksemi og spæl á sunnaru síðu.
• Sambindingin millum fimleikahøllina og ítróttarhøllina er vorðin meiri opin til gagns fyri størri tiltøk, og til íblástur, eggjan og synergi millum ymiska virksemi í høllini og møguligar áskoðarar. Tað ber tó til at steingja av við dragihurðum.
• Balkongin omanfyri áskoðaraplássini í fimleikahøllini fevnir nú um alla norðursíðuna av fimleikahøllini.
• Vestari partur av balkongini er settur av til styrki og konditiónsvenjing fyri allar ítróttargreinar
• Eystari partur av balkongini er settur av til uppihald.
• Tøka plássið til vanligan fimleik er víðkað.
• Endaveggurin í verandi ítróttarhøll eystureftir verður tikin niður, so hondbóltsvøllurin gerst størri og kann lúka neyðugar treytir.
• Eitt útiøki við útgerð til virksemi, sum avspeglar virksemið innadura, verður gjørt.
• Um nýggja høllin verður bygd við studningi frá LOA, økist víddin á veghæddini við 217 m² og á fyrstu hædd við 112 m², í mun til vinnaraverkætlanina.
Viðtøka
Fíggjarnevndin hevur á fundi 14.06.2012 mælt til at hækka fíggjarkarmin til fimleikarhøllina við 1,7 mió. kr.
Viðtøka
Býráðið hevur á fundi 21/06-2012 samtykt at taka undir við fíggjarnevndini.


text:
Vágs kommuna søkir reingerðarfólk
Vágs kommuna søkir reingerðarfólk
Talan er um:
- Starv í Vágs skúla áleið 15 tímar um vikuna frá januar 2018
Starvið eru tímalønt samsvarandi sáttmála millum Føroya Arbeiðarafelag og Føroya Arbeiðsgevarafelag.
Meira fæst at vita um starvið við at venda sær til býráðsskrivstovuna tlf. 663000.
Umsóknin skal vera Vágs kommunu í hendi í seinasta lagi tórsdagin 30. november 2017 kl. 12.00.
Umsóknin skal sendast til:
VÁGS KOMMUNU
Vágsvegur 30
FO-900 VÁGUR
ella á vagur@vagur.fo


text:
Húsvinurin var pedofilur
Dan Klein --- 12.09.2011 - 21:11
http://oyggjatidindi.com/arkiv.html
Hann var býarmyndin í Klaksvík, sum fólk onkusvegna høvdu eina stuttliga meining um, ein festligur børsari, ein krokk-kúla í skúlagarðinum. Men í lívinum hjá Guðruni hevði hevði hann bæði horn og hala. Hann var ein óhugnaligur pedofilur við fríplássi at misbrúka eina smágentu. Hann hevði dóm fyri pedofeli, men hann var avroknaður, so har var onki at koma eftir...
Hetta er sorgarsøgan hjá einum barni, sum varð hótt til at tiga um misbrúk av grovasta slag. Guðrun Gardar, er fødd í 1975, og sigur sjálv, at hon livdi í einum helviti frá tí, at hon var 4-5 ára gomul, og líka til hon fór á eftirskúla í Danmark næstan 15 ára gomul. Tað bleiv hennara vegur út, men pínan nívir enn fast.
Í mínari verð hevði Fanin navn. Hann er nú himlaður, men sjálvt um hesin sokallaði húsvinurin var gamal og virkaði fittur, hevði hann tankagangin hjá dýrunum, og hann virkaði ikki mætari í gerandisdegnum, sigur Guðrun, og pínist við tankan um, at skula minnast aftur á, hvat maðurin gjørdi við hana,
men hon hevur lovað sær sjálvari, at hetta má hon koma í gjøgnum, skal hon koma víðari.
Oftast skilja onnur als ikki hvussu tað ber til at misbrúka børn yvir fleiri ár, uttan at vaksin varnast, ella fáa illgrunan um, at nakað er rívandi galið áfatt, men orsøkin til, at pedofilar ikki verða avdúkaðir, er, at teir hótta børnini. Guðrun minnist, at Húsvinurin hótti hana: Um tú nakrantíð fortelur nøkrum um hetta, so skal eg syrgja fyri, at ongin vil trúgva tær, og at ongin nakrantíð heldur fer at elska teg...
Lesið meira: - Samrøðan við Guðrun Gardar, stóð í blaðnum, fríggjadagin 1. juli 2011, og kann keypast í nethandlinum fyri kr. 7,50 her á síðuni...


text:
Gløgt er gestsins eyga sigst, og vit elska eisini at sleppa at síggja okkum sjálvi gjøgnum eyguni hjá gestunum. Italski skotin Jock Zanfrillo eigur tvær matstovur í Adelaide í Avstralia og ferðast kring heimin fyri at finna nýggjar matupplivingar, við sær hevur hann eitt filmslið, og verða sendingarnar senda á Quest TV.
Herfyri var hann í Føroyum og fekk sær íblástur til eitt Føroya kvøld á eini av matstovum sínum, har hann millum annað borðreiddi við følskum spiki og blóðdesert.
Dagsins kalendaragáva er møguleikin til at síggja sendingina.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Skrivstovuborð
Inventar Tænastan veitir skrivstovuborð frá trimum ymiskum veitarum. Hesir veitarar nevnast Duba-B8, Kit Office og ConSet. Niðanfyri er ein stutt frágreiðing um hvønn av teimum trimum veitarunum.
Duba-B8
Duba-B8 framleiðir dygdar skrivstovuborð til tann kræsna kundan. Góðskan og sniðið er í hásæti, og við stóra úrvælinum av borðum, finnur tú tað rætta til sjálvt tann mest kræsna kundan. Av tí at Duba-B8 framleiðir borð í fleiri prísklassum, er tað gjørligt at nøkta tørvin hjá teim flestu.
Kit Office
Hendan danska fyritøkan veitir skrivstovuborð av góðari dygd, ið eru kostnaðarliga kappingarfør. Sniðið er væl útført, og úrvælið er somuleiðis nøktandi.
ConSet
Skrivstovu- og arbeiðsborð til ymisk endamál, m.a. eisini til heimaskrivstovuna. Prísirnir eru á sera kappingarførum støði.
_____________________________________________________________________________________________________________
Við at klikkja á ein av faldarunum niðanfyri kanst tú blaða ígjøgnum úrvælið. Allir upplýstu prísir eru vegleiðandi u/mvg.
Myndirnar ið vístar eru niðanfyri, er ein stórur partur av úrvælinum av skrivstovuborðum hjá Invnetar Tænastuni. Allir upplýstu prísir eru u/mvg. Øll skrivstovuborðini hava El stell við hæddarinst.
[Fyrivarni verður tikið fyri villum og prísbroytingum]
Trýst á mynd fyri fulla stødd.


text:
Í sambandi við, at Sprotin gevur út yrkingasøvnini: Eg eri næstur eftir Oddfríð Marna Rasmussen og Tú veitst ongantíð eftir Ron Padgett, sum Oddfríður Marni Rasmussen hevur týtt, verður hugnalig bókaframløga á Bókasavninum við Løkin í Runavík sunnudagin 1. desember klokkan 16:00.
Oddfríður fer at lesa upp yrkingar aftur við basspæli frá Agnari Lamhauge, og hann fer at hugleiða eitt sindur um upprunan til bæði søvnini. Eisini ber til at ogna sær eitt signerað eintak av báðum søvnunum.
Ókeypis atgongd og bókasavnið bjóðar drekkamunn.
Á blogginum hjá tíðarritinum Vencil ber til at lesa eina av yrkingunum í nýggja savninum hjá O.M.Rasmussen. Leinkja er HER.
Oddfríður gevur út tvey yrkingasøvn
Eg eri næstur – Oddfríður Marni Rasmussen
Vit billa okkum sjálv inn, at vit hava ein frían vilja at ávirka lívsleið okkara. Vit billa okkum inn, at tá ið vit við okkara fría vilja hava tikið eina stóra avgerð, so fer hetta at laga lívið soleiðis, at framtíðin verður bjørt, verður soleiðis, sum vit avgjørdu hana við hollari hjálp frá okkara fría vilja. Viðhvørt er tað so. Viðhvørt ikki. Vit hava fría viljan til at náa fram á lívsleiðini, men á vegnum eru snávingarsteinar, sum lamma fría viljan; gera ein máttleysan, óttafullan og niðurundirkomnan. Í ringasta føri eru lívsins snávingarsteinar so hálir og fótafestið so ringt, at deyðin tekur yvir fría viljan. Vit, sum enn fóta okkum, kunnu læra av øllum hesum, finna ein lærdóm, ein máta at reisa okkum aftur.
Lagnan er tann megin, sum ræður yvir, hvussu lívið gongur í tí smáa og í tí stóra, og sum rænir alla ávirkan frá menniskjum. Okkara tilvera er merkt av, hvussu lagnan fer við okkum, og vit tillaga lívið eftir lagnunnar beiska smíli. Og kunnu ikki annað.
Lagnunnar speisemi rakti yrkjaran sum eitt skot fyri bringuna, tá ið hann fekk ein blóðtøpp í hjartað, beint áðrenn savnið – Eg eri næstur – skuldi gevast út. Henda mest tambaða myndberingin – hjartað – hevur skert fría viljan, tí at lívið má livast við ábyrgd og aga og við tí eygsýnligu vitan, at lagnan ikki spyr eftir, hvar, hvussu og nær okkara streingir slitna. Við hesum blóðtøppi gjørdist yrkingasavnið – Eg eri næstur – veruligari og lívsnærri enn yrkjarin sjálvur vildi.
Savnið fylgir barnaárunum og fram móti degnum í dag. Tey, sum hava verið ein tráður í yrkjarans lagnustýrda neti, verða beinleiðis ella óbeinleiðis flættað inn í yrkingarnar. Ongin veit, nær tín túrur er. Tú er næstur, óansæð um tú vilt ella ikki: næstur at elska, næstur at detta, næstur at vinna, næstur at hittast, næstur at viðurkenna, næstur at reisa teg aftur, næstur at doyggja, altíð ert tú næstur í tínum egna lívi.
Alt hetta verður lýst í 53 yrkingum í nýggja yrkingasavninum Eg eri næstur eftir Oddfríð Marna Rasmussen. Hetta er tólvta yrkingasavnið eftir Oddfríð. Permuna hevur Bárður Oskarsson gjørt, og Sprotin gevur út..
Tú veitst ongantíð – Ron Padgett, Oddfríður Marni Rasmussen týddi
Tað er ikki á hvørjum degi, at eitt heilt, týtt yrkingsavn kemur út við einum yrkjara.
Tú veitst ongantíð er yrkingasavn eftir amerikanska samtíðaryrkjaran Ron Padgett, sum Oddfríður Marni Rasmussen hevur týtt. Í savninum er eitt úrval av av 37 yrkingum eftir Ron Padgett.
Ron Padgett varð føddur í Tulsa, Oklahoma í 1942. Hann hevur lisið samtíðarskaldskap, enskar bókmentir og hevur eisini búð í París í eini tíggju ár. Fyri einum mánaði síðani komu út øll samlaðu verkini eftir hann í eini bók á 800 blaðsíður.
Ron Padgett er limur og hevur verið forseti í The Academy of American Poets.
Síðani Ron og kona hansara, Pat, vóru í Føroyum á Listastevnu Føroya í 2001, hevur Oddfríður Marni Rasmussen javnt og samt sitið og týtt yrkingar eftir Ron.
Yrkingarnar eru tiknar úr fýra søvnum: trimum nýggjari og einum savni við úrvaldum, eldri yrkingum. Tær umboða ein yngri og ein eldri Ron. Hansara speiski og skeivi háttur at síggja tilveruna er hansara sermerki.
Sum ein partur av The New York School of Poetry eru yrkingarnar leitandi og tær draga við sær tilsipingar til onnur listasløg, so sum málningalist, tónleik og annað.
Permuna hevur Fríða Matras Brekku gjørt. Tað er Sprotin, sum gevur bæði søvnini út. Tey kunnu eisini keypast sum e-bók. Seinni kunnu tey eisini keypast sum ljóðbók.


text:
Árliga Lions tiltakið verður í høllini á Giljanesi í dag
Mentan11-02-2018 - 10:37 - Jóanis Albert Nielsen
Á skránni verður m.a. Bamsutombola, Fiskibrunnur, Mattombola, Loppumarknaður, Skótibani, Íssøla, og ikki minst Eydnuhjól við góðum vinningum.
Eisini verða lutaseðlar seldir har vinningurin er frystiboks full av mati.
Sum nakað nýtt verðu páskareggatombola og brillu innsamling.
Framførslur við gentukóri frá Vága musikkskula og Ólavi Højgaard.
Allur vinningurin fer til góðgerandi endamál.
Tiltakið byrjar kl 1530
Lions Club Vágar


text:
11.7.10
Sjómenn í Reykjavík
Standmynd í havnini í Reykjavík, balsameraður fiskur, uppilagstir hvalabátar og svínabundni báturin Tjaldur við merkinum KG á stevninum (Myndir: Birgir Kruse)
Niðri við havnina í Reykjavík er reist standmynd, sum Ingi Gislason hevur gjørt á 80 ára degnum fyri Reykjvíkar havn í 1997, tá Sjómannadagar høvdu verið hildnir í 60 ár. Ein minnispláta er sett á standmyndina, sum siterar Sálma 9, ørindi 10 og 11, sum sigur: "Tey líta á Teg, tey, sum kenna navn Títt; tí Tú hevur ikki svikið tey, ið søkja Teg, Harri." Hin týðingin sigur: "Harrin er teimum neyðstøddu skjól, skjól í neyðartíðum; teir líta á teg, ið kenna títt navn, tí ikki tú sveikst teir, ið á teg heita, Harri!" Greitt er at tað er ikki bara í Føroyum at sjómannalívið byggir á Guðstrúnna. Longur úti liggja tveir av gomlu hvalabátunum, Hvalur 6 og 7. Teir báðir Hvalur 8 og 9 hava loyst og skotið nakað av stórhvali í seinastuni.
at 6:52 PM
Labels: ferðafrásøgn


text: Ásannandi at serliga stórir svimjarar hava fyrimun av flótievnunum í nýggju draktunum, hevur Stefan Nystrand í vetur tikið uppá 4 kg av vøddum, og stríðist nú við at finna teknikkin aftur. Men nú byrjar ferðin at koma, so at hann nú svimur skjótari enn áðrenn OL í Beijing. Venjarin Anna Forsell heldur at tað fer at taka til HM í Rom áðrenn hann er heilt klárur at brúka sína øktu styrki. Og so er ein heilsan til draktirnar eisini – Nystrand vil helst sleppa av við tær aftur, og aftur í lítlar svimjibuksur, eisini so at áskoðararnir hava nakað at hyggja at 🙂


text:
Nú nærkast dagurin, tá Aliráðstevnan verður hildin, har fólk í og rundan um alivinnuna hittast at deila vitan og at netverka.
Á skránni í ár eru framløgur við nýggjari vitan um aling og alivinnuna, eins og gjørt verður upp, hvussu føroysk alivinna í farna ári hevur klárað seg í mun til kappingarneytarnar. Eisini verður hugt eftir marknaðarútlitunum komandi tíðina. Skráin fyri Aliráðstevnuna sæst her.
Gev gætur, at smærri broytingar kunnu verða gjørdar í skránni.
Í ár verður veitsluhaldið skipað heldur øðrvísi enn undanfarin ár. Tá tann fakligi parturin er liðugur, verður stutt eftir matur og undirhald í stóra salinum, har matarstøðir verða settar upp. Talan verður ikki um vanligt borðhald, men verður í staðin skipað soleiðis, at fólk kunnu sita, standa, ella ganga runt at heilsa uppá fólk. Eisini verður ein drúgv skrá við tónleiki og undirhaldi.
Meldast kann til Aliráðstevnuna á heimasíðuni hjá Vinnuhúsinum, ella við at trýsta her


text:
Madrid Maersk setur met í Antwerpen
Madrid Maersk, sum hoyrir til annað ættarliðið av Triple-E-skipunum hjá Maersk Line, er størsta bingjuskipið, ið hevur lagt at í Antwrpen. Eitt nýtt met varð sett, tá skipið 9. juni legði at bryggju í havnini. Skipið kom úr Felixstowe, har tað fyrstu ferð vitjaði eina evropeiska havn.
Madrid Maersk, ið er 399 metrar langt og kann lasta 20.568 tjúgufóts bingjur liggur framvegis í Antwerpen. Undir uppihaldinum arbeiða 300 havnararbeiðarar non-stop við at lossa 3.000 bingjur og lasta 4.000.
Skipari á Madrid Maersk er danin Niels P.H. Larsen. Manningin telur 24 fólk. Úr Antwerpen setur skipið, ið er knýtt at AE2-rutuni hjá Maersk Line, kós móti Rotterdam.
Á videoini niðanfyri fer Madrid Maersk úr Felixstowe 8. juni. Tað hendi við hjálp av fýra Svitzers sleipibátum.
Kelda: fruitnet.com


text:
Missiónin hjá Dugna er:
“Vit vilja gera arbeiðsmarknaðin í Føroyum rúmligari við miðvíst og áhaldandi at ávirka politikarar og arbeiðsmarknaðin við hugtakinum ”Øll hava rætt til útbúgving og arbeiði”.
Út frá hesum samskifta vit við týðandi samskiftisfelagar, privatar og almennar arbeiðsgevarar og politiskar myndugleikar. Vit hava í boði ymisk og liðilig endurbúgvingartilboð, sum hava til endamáls at styrkja og menna tann einstaka og soleiðis vera ein liður í, at viðkomandi kann gerast virkin á arbeiðsmarknaðinum.”
Visiónin hjá Dugna er:
“Øll, ið fáa pláss á Dugna, skulu koma í útbúgving og arbeiði”.
Dugni vil verða kent fyri at ganga á odda við nýskapandi arbeiðs- og útbúgvingartilboðum til fólk, ið hava tørv á møguleikum.
Dugni vil virka við jaligheit og lokkandi samstarvsførleika, so arbeiðsgevarar, politikarar og aðrir týðandi samstarvsfelagar taka sosiala medábyrgd og virka fyri at víðka rúmliga arbeiðsmarknaðin í Føroyum.
Dugni vil verða kent fyri at hava fakliga dugnalig starvsfólk, ið megna at arbeiða fleirfakligt við eitt nú námsfrøðiligum, undirvísingarligum, sosialfakligum og viðgerðarligum førleikum.
Dugni vil hava umsorgarfull undirvísingartilboð og vinnulíknandi virksemi, ið speglar samtíðina, gevur viðkomandi avbjóðingar, kveikir sjálvbjargni og førleikamennir fólk til eitt virkið lív.
Átøk og virðisstøði:
Fyri at røkka visiónini hevur Dugni trý høvuðsmál:
1.Vit taka støði í einstaka næminginum
2.Vit viðurkenna ymiskleika
3.Vit styrkja arbeiðsførleikar
Dugni tekur støði í einstaka næminginum/arbeiðsfólkinum og setur saman við honum ráðlegging fyri menning hansara í verk.
Fyrsta fortreyt fyri at fáa fólk at samstarva og menna sínar førleikar er, at viðurkenna tey fyri tað, tey eru, og tí viðurkennir Dugni ymiskleika.
Øll fólk hava evnir til at taka støðu viðvíkjandi teimum sjálvum og evnir til at finna og menna sína styrki, og tí verður hetta arbeiði gjørt í samstarvi við hvønn einstakan.


text:
KÆRUR
KÆRUR
Grein 1:
Kærumál skulu skrivliga vera RSF í hendi í seinasta lagi 3 samdøgur aftan á róðurin saman við kr. 500, undirskrift frá einum limi úr nevnd felagsins og bátsformanninum á avvarandi báti. Hetta kann tó ikki vera ein og sami persónur.
Um kærumál ikki vinnur sømdir, verður peningurin ikki afturgoldin. RSF skal hava svarað skrivliga í seinasta lagi dagin fyri næsta kappingardag, og í seinasta lagi 6 samdøgur eftir síðsta róður á árinum (ólavsøka)
Grein 2:
Í dómsnevndini sita 3 limir. Teir verða valdir av aðalfundinum hjá Róðrarsambandinum fyri 2 ár í senn, soleiðis at tveir verða valdir eitt ár og ein árið eftir. Fyrstu ferð verður hetta skiftið gjørt við lutakasti. Valdir verða tríggir tiltaksmenn, sum taka sess í nevndini, um tað berst limi frá, ella hann er gegnigur.
Nevndarlimur í ítróttafelag kann ikki gerast limur í dómsnevndini.
Grein 3:
Úrskurður hjá RSF kann av pørtunum kærast til dómsnevndina, og skal hetta verða gjørt í seinasta lagi sjey samdøgur eftir, at partarnir hava fingið kunnleika um úrskurðin.
Grein 4:
Úrskurður hjá dómsnevndini kann av pørtunum kærast til ítrottardómstólin, og skal hetta verða gjørt í seinasta lagi sjey samdøgur eftir, at partarnir hava fingið kunnleika um úrskurðin.
Grein 5:
Sakarmál, sum Ítróttadómstólurin hevur avgreitt, kann bara undir heilt serligum umstøðum verða tikið uppaftur til nýggja viðgerð.
Grein 6:
Ein tikin avgerð hjá Ítróttadómstólinum kann ikki skjótast inn fyri nakran annan stovn innan ÍSF.


text:
Mikudagin 1. mars 2017 kl. 13.00 verður spakin settur í, í samband við byggjan av nýggjum barnaskúla undir heitinum: Meira enn ein skúli.
Skúlin verður bygdur á økinum við verandi skúla og skipar Fuglafjarðar kommuna fyri hátíðarhaldi í hesum sambandi.
Skráin
- Sonni á Horni, borgarstjóri bjóðar vælkomin og setir spakan í saman við 1.floks næmingum
- Bjóðað verður inn í fimleikarhøllina í Fuglafjarðar skúla, har okkurt gott verður at fáa til góman
- Ólavur Thomsen, skúlastjóri, flytir fram røðu.
- Næmingaumboð flytir fram røðu
- Rúni Abrahamsen og Heidi Poulsen fyri MAP arkitektar greiða frá verkætlanini
Øll eru hjartaliga vælkomin, og vóna vit at síggja nógv fólk til hesa hátíðarløtu.
Nýggi barnaskúlin verður liðugur á sumri 2020. Við nýggja barnaskúlanum fær Fuglafjarðar kommuna, meira enn ein skúla, ein nýtíðar skúla, har vitan og mentan birta undir forvitni og langtan eftir lærdómi.
Samlaði kostnaðurin fyri verkætlanina er mettur til 101 milliónir krónur.